Prienų rajono savivaldybės tarybai

SPRENDIMO „DĖL SUTIKIMO REORGANIZUOTI PRIENŲ R. JIEZNO GIMNAZIJĄ IR PRIENŲ R. STAKLIŠKIŲ GIMNAZIJĄ“ PROJEKTO AIŠKINAMASIS RAŠTAS

Sprendimo projekto tikslai:

Parengto sprendimo projekto tikslas – sutikti, kad Prienų r. Jiezno gimnazija ir Prienų r. Stakliškių gimnazija būtų reorganizuojamos sujungimo būdu, įsteigiant jungtinę mokyklą – Prienų r. Dzūkijos gimnaziją, kuriai pereitų reorganizuojamų įstaigų teisės ir pareigos.

Uždaviniai:

- užtikrinti švietimo prieinamumą sudarant sąlygas Prienų r. Jiezno gimnazijos ir Prienų r. Stakliškių gimnazijos mokiniams mokytis nekeičiant dabartinės jų mokymosi vietos;

- išlaikyti turimą švietimo programų įvairovę, užtikrinti ugdymo kokybę ir įtraukiojo ugdymo nuostatų įgyvendinimą bei Jiezno gimnazijos ir Stakliškių gimnazijos turimas vertybes, kultūrą ir tradicijas;

- optimizuoti mokyklų administravimą bei mažinti valdymo išlaidas ir siekti efektyvesnio mokymo lėšų panaudojimo.

Siūlomos teisinio reguliavimo nuostatos:

Šis sprendimo projektas parengtas vadovaujantis Lietuvos Respublikos civilinio kodekso 2.96 straipsniu, 2.97 straipsnio 4 dalimi, 2.99 straipsnio 1 ir 2 dalimis, 2.101 ir 2.103 straipsniais, Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos švietimo įstatymo 44 straipsnio 1, 2, 6 dalimis, 58 straipsnio 1 dalies 3 punktu, Lietuvos Respublikos biudžetinių įstaigų įstatymo 5 straipsnio 2 dalimi, 3 dalies 5 punktu, 24 straipsnio 4 ir 5 dalimis ir Prienų rajono savivaldybės mokyklų tinklo pertvarkos 2021–2025 m. bendruoju planu, patvirtintu Prienų rajono savivaldybės tarybos 2021 m. kovo 25 d. sprendimu Nr. T3-71 „Dėl Prienų rajono savivaldybės mokyklų tinklo pertvarkos 2021–2025 m. bendrojo plano patvirtinimo“.

Laukiami rezultatai:

Prienų r. Jiezno gimnazija ir Prienų r. Stakliškių gimnazija teisės aktų nustatytais terminais bus reorganizuotos sujungimo būdu, įsteigiant jungtinę mokyklą – Prienų r. Dzūkijos gimnaziją.

Lėšų poreikis ir šaltiniai:

Šio sprendimo įgyvendinimui papildomos lėšos nebus reikalingos.

Kiti sprendimui priimti reikalingi pagrindimai, skaičiavimai ar paaiškinimai:

Įgyvendindama Prienų rajono savivaldybės tarybos 2021 m. kovo 25 d. sprendimu Nr. T3-71 patvirtintą Prienų rajono savivaldybės mokyklų tinklo pertvarkos 2021–2025 m. bendrąjį planą, Prienų rajono savivaldybės taryba turi priimti sprendimą dėl sutikimo reorganizuoti Prienų r. Jiezno gimnaziją ir Prienų r. Stakliškių gimnaziją ir teigiamo sprendimo atveju įpareigoti reorganizuojamų mokyklų vadovus parengti reorganizavimo sąlygų aprašą bei po reorganizavimo veiksiančios mokyklos nuostatus, laikantis dėl teisės aktuose numatytų reikalavimų ir terminų. Švietimo valdymo informacinės sistemos duomenimis, 2024–2025 m. m. Prienų r. Jiezno gimnazijoje 1–12 kl. mokosi 188 mokiniai, Prienų r. Stakliškių gimnazijoje – 153 mokiniai. Jiezno ir Stakliškių gimnazijose vienai sąlyginei mokytojo, dirbančio pagal bendrojo ugdymo programas, pareigybei tenkantis mokinių skaičius (atitinkamai 8,67 ir 7,75) yra mažesnis nei šalies (10,62) ir savivaldybės (9,75) vidurkis. Pagal mokinių skaičius galima teigti, kad abi gimnazijos patirs sunkumų komplektuodamos III klases, kadangi bus sudėtinga surinkti į jas po 21 mokinį. Sutikus reorganizuoti šias dvi gimnazijas sujungimo būdu įsteigiant jungtinę mokyklą būtų sudarytos galimybes komplektuoti III gimnazijos klases esant 12 mokinių, kadangi toks skaičius yra pakankamas gimnazijos skyriuje.

Reorganizavimas sujungimo būdu padidintų švietimo pagalbos prieinamumą, realizuotų lygiateisę mokyklų partnerystę, kuri padėtų išsaugoti galimybes jų mokiniams mokytis arčiau savo namų, išlaikyti mokyklų vertybes, kultūrą ir tradicijas.

Lyginamasis variantas:

Nėra.

Švietimo ir sporto skyriaus vedėjas	Rimvydas Zailskas